[Innocentius Episcopus servus servorum Dei, venerabilibus fratribus Ebroicensi, Parisiensi, ac Silvanectensi Episcopis, et aliis Executoribus Testamenti claræ memoriæ Blanchæ Reginæ Franciæ salutem et Apostolicam benedictionem. Cùm, sicut accepimus, claræ memoriæ Blancha Regina Franciæ propriæ salutis non immemor; ut illis, quibus damna intulerat, de bonis ejusdem satisfieret in ultima voluntate mandarit: Quia dilecti filii Abbas et conventus Cluniacensis, prout ex parte ipsorum fuit propositum coram nobis, pro recuperatione Castri de Lorduno ad Monasterium Cluniacense spectantis, quod ejusdem Reginæ Ballivus occupaverat, damna incurrerunt gravia et expensas: Discretionem vestram rogamus, monemus, et hortamur attentè, per Apostolica vobis scripta mandantes, quatenus eisdem Abbati et conventui de hujusmodi damnis et expensis satisfactionem plenariam, pro Apostolicæ sedis et nostra Reverentia, cum ad id bona Testatricis sufficiant, impendatis; Mandatum nostrum taliter impleturi, quod eis de vobis non remaneat materia conquerendi, et nos Devotionem vestram proinde non immeritò commendemus. Datum Assisii III. Nonas Augusti, Pontificatus nostri anno XI.]